Spørsmål om brukshindring som var oppstått etter utflytting fra egen bolig kunne anses relevant etter skatteloven § 9-3 annet ledd bokstav b. (skatteloven § 9-3 annet ledd bokstav b)
Dato: 2004-08-25

Sammendrag: Skattedirektoratet kom etter en konkret vurdering til at brukshindringen likevel var relevant etter skatteloven § 9-3 annet ledd bokstav b og at skattyter kunne selge sin tidligere bolig i Norge skattefritt.

Innsenders fremstilling av faktum og jus På bakgrunn av de opplysninger som er gitt i anmodningen legges det til grunn at skattyter i 1980 kjøpte en boligeiendom i Boveien 1 A, i Oslo. Skattyter bodde i boligen fra 1980 og frem til 1996 da han flyttet ut. I 1998 begynte skattyter å arbeide i utlandet. Skattyter har kontrakt i utlandet frem til 2008. Skattyter ønsker å selge eiendommen i Boveien 1 A, Oslo kommune og antar at kravet til bo- og eiertid i skatteloven § 9-3 annet ledd er oppfylt slik at eiendommen kan selges skattefritt. Skattedirektoratets vurderinger Skattedirektoratet skal bemerke at etter skatteloven § 5-1 anses som skattepliktig inntekt enhver fordel vunnet ved arbeid, kapital eller virksomhet. Som skattepliktig inntekt anses gevinst ved realisasjon av formuesobjekt utenfor virksomhet, jf. skatteloven § 5-1 annet ledd. Tilsvarende er tap fradragsberettiget med hjemmel i skatteloven § 6-2 første ledd. Ved realisasjon av formuesobjekt gjelder imidlertid særregler i skatteloven kapittel 9, herunder begrensning av skatteplikten etter § 5-1. Den sentrale bestemmelse for løsningen av spørsmålet i denne saken er skatteloven § 9-3 annet ledd bokstav b som lyder: ”Gevinst ved realisasjon av boligeiendom (herunder selveierleilighet, andelsleilighet, aksjeleilighet og obligasjon med tilhørende borett) er unntatt fra skatteplikt når følgende betingelser er oppfylt: …… b. eieren har brukt hele eiendommen som egen bolig i minst ett av de to siste årene før realisasjonen. Når eieren på grunn av sitt arbeid eller av helsemessige eller lignende grunner er forhindret fra å bruke boligen, skal den tid slik brukshindring foreligger, regnes med som botid hvis eieren på ervervstidspunktet ikke kjente til eller burde ha kjent til brukshindringen.” Skattedirektoratet legger til grunn at eiendommen i Boveien 1 A ble benyttet av skattyter som egen bolig frem til 1996, men at den ikke har vært brukt som egen bolig siden dette, og at det på det tidspunktet skattyter flyttet fra boligen ikke forelå en relevant brukshindring etter skatteloven § 9-3 annet ledd bokstav b. Brukshindring oppsto først i 1998, og antas å vare frem til 2008. Det første spørsmålet er om skatteloven § 9-3 tredje ledd bokstav b omfatter brukshindring som oppstår etter fraflytting av boligen. Lovens ordlyd tilsier at også brukshindring som oppstår etter fraflytting av boligen kan regnes med. I lovens forarbeider, Ot. prp. nr. 4 (1986-87), er problemstillingen ikke direkte omtalt, men man synes generelt å ha tenkt på de tilfellene der skattyter flytter direkte fra boligen pga. en av de nevnte brukshindringer, og ikke på slike tilfeller hvor brukshindring oppstår etter utflytting. Formålet med å ta med arbeid som en relevant brukshindring var at man ikke ønsket å begrense mobiliteten på arbeidsmarkedet. Formålet taler derfor for en fortolkning etter ordlyden. I Lignings-ABC 2002 side 207 tok man inn følgende om bruksendring som oppstår etter utflytting: ”Det har i praksis blitt godkjent at brukshindring som først oppstår etter fraflytting fra egen bolig kan medregnes som botid ved ikke-bruk.” Uttalelsen er ikke presisert eller begrenset nærmere. Skattedirektoratet antar på grunnlag av lovens ordlyd, formål og likningspraksis, at § 9-3 annet ledd bokstav b må forstås slik at den også omfatter brukshindring som oppstår etter fraflytting av boligen. Det andre spørsmålet er om skattyter på denne bakgrunn oppfyller kravet om bruk/brukshindring i minst ett av de to siste årene før realisasjon”, jf. § 9-3 annet ledd bokstav b. Skattyter bor og arbeider i utlandet i perioden 1998-2008 og oppfyller derfor nå brukskravet/har relevant brukshindring etter skatteloven § 9-3 tredje ledd bokstav b. Skattyter har ikke gitt opplysninger om at han eier, eller har eid, annen bolig som han har bodd i mens brukshindringen har foreligget. Skattedirektoratet gjør oppmerksom på at en absolutt forutsetning for konklusjonene i dette vedtaket er at skattyter etter utflytting fra boligen i Boveien 1 A ikke har bodd/bor i annen bolig som han eier. Skattedirektoratet legger etter dette til grunn at skattyter oppfyller kravene til brukstid/brukshindring i skatteloven § 9-3 annet ledd bokstav b så lenge han ikke kan bo i boligen pga. sitt arbeid i utlandet. Eierkravet i skatteloven § 9-3 annet ledd bokstav a er oppfylt ved at eiendommen har vært eid av skattyter siden 1980. Gevinst ved salg av boligen i Boveien 1 A vil derfor være skattefri dersom den realiseres innen ett år etter at brukshindringen opphører, og skattyter ikke har bodd i annen bolig som han eier. Tilsvarende vil et eventuelt tap ikke være fradragsberettiget, jf. skatteloven § 9-4 første ledd. Konklusjon Gevinst ved salg av boligen i Boveien 1 A, i Oslo kommune vil være skattefri, jf. skatteloven § 9-3 annet ledd, forutsatt at ovennevte vilkår oppfylles. Tilsvarende vil et eventuelt tap ikke være fradragsberettiget, jf. skatteloven § 9-4 .